РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/275-18

9. новембар 2018. године

Б е о г р а д

ЗАПИСНИК

СА 59. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 9. НОВЕМБРА 2018. ГОДИНЕ

Седница је почела у 14,10 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, Верољуб Матић, др Драгана Баришић, Бранимир Јовановић и Момо Чолаковић.

Седници су присуствовали и заменици чланова Одбора: Јелена Мијатовић, заменик Марка Зељуга, Стефана Миладиновић, заменик Ђорђа Милићевића и Војислав Вујић, заменик Петра Петровића.

Седници нису присуствовали чланови Одбора: Душица Стојковић, Марко Зељуг, Ђорђе Милићевић, проф. др Војислав Шешељ, Немања Шаровић, Бранка Стаменковић, Горан Ћирић, Петар Петровић, Ненад Константиновић и Ненад Чанак.

Седници су присуствовали и Срђан Смиљанић, заменик генералног секретара Народне скупштине, Соња Косановић, начелник Одељења за буџетске и финансијско-рачуноводствене послове и Дара Купусинац Поповић, шеф Одсека за буџетско рачуноводство у Народној скупштини.

Седници је такође присуствовао и Ђорђе Вукадиновић, народни посланик Посланичке групе Нова Србија – Покрет за спас Србије, који није члан Одбора (приступио седници у току утврђивања дневног реда).

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине имајући у виду да је дописом Министарства финансија, свим буџетским корисницима дат рок да до 9. новембра 2018. године доставе предлоге финансијских планова за наредну буџетску годину.

На предлог председника, Одбор је већином гласова утврдио следећи

Д н е в н и р е д:

1. Утврђивање предлога скупштинског буџета за 2019. годину (03 број: 401-3405/18 од 8. новембра 2018. године);

2. Разматрање обавештења заменика генералног секретара Народне скупштине о изрицању мере одржавања реда народном посланику Ђорђу Вукадиновићу на Другој седници Другог редовног заседања Народне скупштине (21 број: 120-3336/18 од 26. октобра 2018. године);

3. Разматрање обавештења заменика генералног секретара Народне скупштине о изрицању мере одржавања реда народном посланику др Дијани Вукомановић на Трећој седници Другог редовног заседања Народне скупштине (21 број:120-3409/18 од 6. новембра 2018. године).

**Прва тачка дневног реда:** Утврђивање предлога скупштинског буџета за 2019. годину (03 број:401-3405/18 од 8. новембра 2018. године).

У дискусији је учествовао Момо Чолаковић који је заменику генералног секретара поставио питање да ли су предлогом скупштинског буџета за 2019. годину планирана средства за одржавање годишњег заседања Парламентарне скупштине Медитерана чији ће домаћин бити Народна скупштина, а која је планирана за фебруар месец 2019. године. Заменик генралног секретара је потврдио да су средства за ту намену испланирана.

На предлог председника, Одбор је једногласно утврдио Предлог скупштинског буџета за 2019. годину у износу од 2.481.140.000 динара, који је истог дана у складу Законом о Народној скупштини и Пословником достављен Министарству финансија на мишљење.

**Друга тачка дневног реда:** Разматрање обавештења заменика генералног секретара Народне скупштине о изрицању мере одржавања реда народном посланику Ђорђу Вукадиновићу на Другој седници Другог редовног заседања Народне скупштине.

У дискусији је учествовао Ђорђе Вукадиновић који је истакао да му је меру одржавања реда изрекао председавајући седницом Народне скупштине јер је критиковао амандамане које подносе посланици владајуће већине.

На предлог председника, Одбор је већином гласова донео Одлуку о новчаној казни из тачке два утврђеног дневног реда, за ЂОРЂА ВУКАДИНОВИЋА, народног посланика на сталном раду у Народној скупштини, који се кажњава новчаном казном у висини од 40% основне плате народног посланика, у износу од 28.685,05 динара.

**Трећа тачка дневног реда:** Разматрање обавештења заменика генералног секретара Народне скупштине о изрицању мере одржавања реда народном посланику др Дијани Вукомановић на Трећој седници Другог редовног заседања Народне скупштине.

У дискусији су учествовали Ђорђе Вукадиновић, др Александар Мартиновић и Александар Марковић.

Ђорђе Вукадиновић је истакао да је Дијани Вукомановић председавајући седницом Народне скупштине незаслужено изрекао меру опомене због тога што је реплицирала Александру Марковићу; да посланици владајуће већине као и председавајући из редова владајуће коалиције све теже подносе критику у парламенту и да одговорност за атмосферу у Скупштини има већина, посебно они који парламентом руководе. Навео је и да постоје двоструки аршини у председавању седницама Народне скупштине, на штету посланика опозиције.

Председник Одбора је истакао да опозиција у српском парламенту није малобројна; да већина посланика који су припадници опозиције не долази на седнице и не учествује у раду Народне скупштине јер је то вероватно њихова политичка стратегија; да опозиција има сва права прописана Пословником и да јој се ни једно право не ускраћује; да су поједини медији у Србији преузели улогу опозиције. Посебно се осврнуо на карикатуру објављену на насловној страни једног дневног листа на којој су нацртани Хитлер и Гебелс који млеком хране два посланика СНС, и подвукао да то превазилази не границу доброг укуса већ границу здравог разума, и да, по његовом мишљењу, аутор карикатуре уопште није испао духовит, већ је тиме ударен шамар српском народу. С тим у вези се запитао да ли је могуће да се данас, у некој демократској, цивилизованој држави у Европи, појави таква карикатура на насловној страни неког листа, и навео пример Немачке.

Александар Марковић је, као актер расправе у којој је Дијана Вукомановић добила опомену, навео да је она злоупотребила јављање по Пословнику јер му је реплицирала; да му се обраћала лично; да је у тој реплици заменила тезе оптуживши га да је вређао и ниподаштавао припаднике националних мањина а управо се догодило супротно јер је у свом говору само цитирао начин на који су припадници њене странке у Врању вређали припаднике националне мањине. Истакао је да је она на овај начин прекршила одредбе Пословника и да је, по његовом мишљењу, заслужила више од једне опомене.

На предлог председника, Одбор је већином гласова донео Одлуку о новчаној казни из тачке три утврђеног дневног реда, за др ДИЈАНУ ВУКОМАНОВИЋ, народног посланика на сталном раду у Народној скупштини, која се кажњава новчаном казном у висини од 10% основне плате народног посланика, у износу од 7.171,26 динара.

\* \* \*

Седница је завршена у 14:45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић